Det Økonomiske og Sociale Udvalgs udtalelse om »Kommissionens forslag til Europa-Parlamentets og Rådets direktiv om ændring af Rådets direktiv 90/387/EØF og 92/44/EØF med henblik på tilpasning til konkurrenceforhold på telekommunikationsområdet« () (96/C 204/05)

Rådet for Den Europæiske Union besluttede den 28. marts 1996 under henvisning til EF-traktatens artikel 100 A at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Transport og Kommunikation, som udpegede Alexander-Michael von Schwerin til ordfører. Sektionen vedtog sin udtalelse den 10. april 1996.

Det Økonomiske og Sociale Udvalg vedtog på sin 335. plenarforsamling af 24.-25. april 1996, mødet den 25. april 1996, med 99 stemmer for, 2 imod og 13 hverken for eller imod, følgende udtalelse.

1. Indledning

1.1. EU's ONP-politik bygger på EF-traktatens artikel 7 A, hvor den frie bevægelighed for tjenesteydelser er stadfæstet.

1.2. Med Kommissionens grønbog af 30. juni 1987 om etablering af et fælles marked for teletjenester og -udstyr indførtes det politiske princip om åben adgang til nettene (ONP - Open Network Provision).

1.3. Dette politiske princip blev udmøntet i praksis med Rådets direktiv 90/387/EØF af 28. juni 1990 om oprettelse af det indre marked for teletjenester ved gennemførelse af tilrådighedsstillelse af åbne net ().

1.4. Rådets direktiv 92/44/EØF af 5. juni 1992 om etablering af ONP-vilkår for faste kredsløb () og Kommissionens forslag til Rådets direktiv om indførelse af ONP-vilkår inden for taletelefoni () fastsætter minimumsbetingelserne for tilrådighedsstillelse af et vist minimumsudbud for alle brugere i EU.

1.5. I ONP-henstillingerne 92/382/EØF af 5. juni 1992 om tilrådighedsstillelse af et minimumssæt pakkekoblede datatjenester () og om indførelse af harmoniserede ISDN-tilslutningsordninger og et minimumssæt ISDN-funktionaliteter () konkretiseres de anbefalede betingelser.

1.6. En gruppe af fremtrædende repræsentanter for erhvervslivet, som var blevet nedsat på initiativ af kommissær Martin Bangemann, forelagde Det Europæiske Råd på Korfu den 24.-25. juni 1994 en rapport om Europa og det globale informationssamfund, hvor netsammenkoblingen og interoperabiliteten mellem de forskellige tjenester og applikationer fremhæves som en prioriteret EU-målsætning.

1.7. I Kommissionens meddelelse »Europa på vej mod informationssamfundet - En handlingsplan« (KOM(94) 347 endelig udg.) fremhæves det, at ONP-politikken har stor betydning for indførelsen af den frie konkurrence i EU.

2. Kommissionens forslag til Europa-Parlamentets og Rådets direktiv om ændring af Rådets direktiv 90/387/EØF med henblik på tilpasning til konkurrenceforhold på telekommunikationsområdet

2.1. Generelle bemærkninger til tilpasningen af direktiv 90/387/EØF

2.1.1. Det Økonomiske og Sociale Udvalg erkender, at ONP-ordningen er overordentlig vigtig, og at der er behov for at ændre direktiv 90/387/EØF i lyset af de nye konkurrenceforhold. ØSU fremhæver, at åben netadgang har afgørende betydning for Europas status som etableringssted for virksomheder, for forbedringen af den europæiske industris konkurrenceevne, for sikringen og skabelsen af arbejdspladser og for beskyttelsen af forbrugernes interesser. Det gælder ikke kun i større byområder, men også i landdistrikter og tyndt befolkede områder.

2.1.2. Rådet har fastsat den 1. januar 1998 som skæringsdato for liberaliseringen af samtlige telenet og -tjenester, idet visse medlemsstater dog indrømmes overgangsperioder. Med det foreliggende forslag vil Kommissionen derfor ajourføre ONP-rammedirektivet 90/387/EØF.

2.1.3. Det foreslåede direktiv kræver udtrykkeligt, at de nationale myndighedsorganer skal være uafhængige. Medlemsstater, der bevarer et vist ejerskab til eller en væsentlig grad af kontrol over et teleselskab, skal derfor sikre en effektiv strukturel adskillelse mellem myndighedsopgaverne og de aktiviteter, der er knyttet til ejerskabet eller kontrollen.

2.2. Særlige bemærkninger

2.2.1. Artikel 1, stk. 1 (ændring af artikel 1)

2.2.1.1. ØSU bifalder, at rammedirektivets målsætninger udbygges. Efter ØSU's opfattelse bør andet led dog affattes som følger:

»- at sikre, at et godt udbud af tjenester af høj kvalitet stilles til rådighed til realistiske priser.«

2.2.1.2. På vejen mod informationssamfundet spiller priserne og fastsættelsen af takster for det almene tjenesteudbud en stor rolle. Derfor skal der i rammedirektivet tages højde for telekommunikationens sociale aspekter.

2.2.2. Artikel 1, stk. 2 (ændring af artikel 2)

2.2.2.1. ØSU henstiller, at Kommissionen tager definitionerne af »offentligt telenet« og »alment tjenesteudbud« i artikel 2 op til fornyet overvejelse og ændrer dem.

2.2.2.2. Definitionen af »offentligt telenet« er nødvendig for afgrænsningen af lukkede brugergrupper og virksomhedsnet. Kommissionen har selv gjort opmærksom på dette i sin meddelelse til Europa-Parlamentet og Rådet om status over og gennemførelse af direktiv 90/388/EØF om liberalisering af markedet for teletjenester (), hvor begrebet »i almenhedens interesse« defineres som følger: »En tjeneste i almenhedens interesse er en tjeneste, der er til rådighed for alle på samme vilkår«. ØSU tilslutter sig denne definition.

2.2.2.3. ØSU betragter det almene tjenesteudbud som en nøglefaktor for det kommende informationssamfund. Udformningen af det almene tjenesteudbud vil være med til at præge vore arbejds- og levevilkår, beskæftigelsens art og omfang samt de europæiske virksomheders innovationsevne og dermed Europas status som etableringssted for virksomheder.

2.2.2.4. Brugerne stiller forventninger om en bred vifte af almene tjenester, der videreudvikles i takt med deres behov og følger trit med samfundsudviklingen i Europa, og ikke blot om en standard af ringe kvalitet. Som supplement til de eksisterende almene tjenester i deres nuværende definition skal det almene tjenesteudbud videreudvikles på dynamisk vis inden for rammerne af en samfundsdialog, og definitionen af det almene tjenesteudbud skal udbygges tilsvarende.

2.2.3. Artikel 1, stk. 6 (ny artikel 5a)

2.2.3.1. ØSU støtter fuldt ud princippet om adskillelse mellem myndigheds- og driftsopgaver. I overensstemmelse med subsidiaritetsprincippet spiller de nationale myndighedsorganer en vigtig rolle i den praktiske gennemførelse af EU's liberaliseringsprincip. Med dette for øje skal Kommissionen presse på, for at medlemsstaterne sikrer de nationale myndighedsorganer de fornødne finansielle, saglige og personalemæssige midler til at varetage deres opgaver.

3. Kommissionens forslag til Europa-Parlamentets og Rådets direktiv om ændring af direktiv 92/44/EØF med henblik på tilpasning til konkurrenceforhold på telekommunikationsområdet

3.1. Generelle bemærkninger

3.1.1. Også denne del af forslaget til Rådets og Europa-Parlamentets direktiv sigter mod at ændre eksisterende ONP-regler, så de tilpasses det liberaliserede marked fra 1998. ØSU støtter denne politik, ikke mindst i lyset af Rådets resolution af 18. september 1995 om udarbejdelse af den fremtidige lovgivningsmæssige ramme for teletjenester ().

3.1.2. I henhold til det reviderede direktiv om faste kredsløb skal alle brugere have adgang til et minimumssæt af faste kredsløb fra mindst én operatør. Ifølge Kommissionens forslag skal kun organisationer med betydelig styrke på markedet pålægges forpligtelser.

3.1.3. Derudover ændres takstprincipperne. Princippet om omkostningsægthed lempes, når konkurrencen inden for faste kredsløb er slået igennem.

3.2. Særlige bemærkninger

3.2.1. Betragtning nr. 10

3.2.1.1. I henhold til denne betragtning antages en organisation, hvis andel af det relevante marked for faste kredsløb er over 25 %, at have betydelig styrke på markedet. Denne definition ville indebære, at de tidligere monopolvirksomheder ville falde ind under definitionen i en uoverskuelig fremtid. Efter ØSU's opfattelse er denne indfaldsvinkel i modstrid med Kommissionens konkurrenceorienterede strategi. En sådan formodningsregel er ikke noget egnet grundlag for en afgrænsning.

3.2.2. Artikel 2, stk. 2 (ændring af artikel 1)

3.2.2.1. Efter ØSU's mening er det Kommissionens opgave at udvikle og tilvejebringe de lovgivningsmæssige forudsætninger for en EU-dækkende, billig og effektiv transport af informationer. Her danner forudsætningerne for fair konkurrence udgangspunktet. Kommissionen har da også med rette understreget i grønbogens 2. del (KOM(94) 682 endelig udg.), at »fri adgang til offentlige teleinfrastrukturer er en forudsætning for, at der kan etableres et effektivt, konkurrencebaseret miljø for teleinfrastruktur og -tjenester i informationssamfundet«.

3.2.2.2. Det er imidlertid ØSU's opfattelse, at der kun kan udvikle sig en fair konkurrence, hvis alle udbydere af teleinfrastrukturer får samme rettigheder og pligter inden for rammerne af deres respektive aktivitetsområder. I medfør af ligebehandlingsprincippet skal også organisationer »uden betydelig styrke på markedet« være omfattet af direktivet. Det er forudsætningen for, at Kommissionens konkurrenceorienterede strategi kan gennemføres i praksis.

3.2.2.3. Medlemsstater, der allerede har gennemført liberaliseringen delvist eller fuldt ud, behøver ikke at ophæve deres foranstaltninger, hvis de kan bringes i overensstemmelse med EU's lovbestemmelser.

3.2.3. Artikel 2, stk. 10 (ændring af artikel 10)

3.2.3.1. I forbindelse med det generelle princip om omkostningsægthed må der efter ØSU's mening udvises fleksibilitet. Kommissionen kunne således overveje, om ikke der burde indføres rabatsystemer eller særlige takster for bestemte grupper, det være sig for at opfylde særlige formål eller af hensyn til almenvellet og samfundets interesser.

4. Konklusioner

4.1. ØSU erkender, at der er behov for at ændre direktiv 90/387/EØF og direktiv 92/44/EØF, og tilslutter sig i det store og hele Kommissionens forslag. ØSU så dog gerne, at Kommissionen tog hensyn til forslagene og bemærkningerne i nærværende udtalelse.

4.2. Hvis man vil sikre konkurrencen og fuld anvendelse af konkurrencereglerne, er det efter ØSU's opfattelse en forudsætning, at ONP-bestemmelserne gøres bindende for alle operatører i overensstemmelse med princippet om lige muligheder og effektiv konkurrence.

Bruxelles, den 25. april 1996.

Carlos FERRER

Formand for Det Økonomiske og Sociale Udvalg

() EFT nr. C 62 af 1. 3. 1996, s. 3.

() EFT nr. L 192 af 24. 7. 1990.

() EFT nr. L 165 af 19. 6. 1992.

() EFT nr. C 122 af 18. 5. 1995.

() EFT nr. L 200 af 18. 7. 1992.

() »Kommissionens meddelelse til Europa-Parlamentet og Rådet om status over og gennemførelse af direktiv 90/388/EØF om liberalisering af markedet for teletjenester« (EFT nr. C 275 af 20. 10. 1995, s. 2).

() EFT nr. C 258 af 3. 10. 1995, s. 1.